Зіма адгукае за акном сваёй развітальнай завеяй, і нованароджаны сакавік завітае ў Нястанішкі жвавымі ручайкамі. Будзе ранняй вясна альбо позняй, пакуль невядома. Але ўпарты красавік абавязкова расквеціць пралескамі адталую зямлю. 8 красавіка ў Гені дзень нараджэння. Як і кожны год, прачнуўшыся раней за жонку, Эдуард ціхенька выйдзе з хаты, каб пайсці ў лес і нарваць каханай першых веснавых кветак. Геня любіць пралескі, і муж кожны год радуе яе прыгожым букецікам. Ужо 50 вёснаў яны сустрэлі разам, але ні адну з іх не прамянялі на марнасць дзён, і ні адна з іх не абышлася без блакітнага букеціка, з любоўю нарванага для Гені спрацаванымі, ужо немаладымі рукамі каханага.